MT Il-Ġurnal Uffiċjali ta’ l-Unjoni Ewropea L 109/32

DEĊIŻJONI TAL-KUMMISSJONI

tal-25 ta' Marzu 2008

li tiddetermina l-kwantitajiet ta' methyl bromide li huma permessi għall-użi kritiċi fil-Komunità mill-1 ta’ Jannar sal-31 ta’ Diċembru 2008 skond ir-Regolament (KE) Nru 2037/2000 tal-Parlament Ewropew u tal-Kunsill dwar Sustanzi li Jnaqqsu s-Saff ta’ l-Ożonu

(notifikata taħt id-dokument numru C(2008) 1053)

(It-testi bil-lingwa Pollakka u b'dik Spanjola biss huma awtentiċi)

(2008/320/KE)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea,

Wara li kkunsidrat ir-Regolament (KE) Nru 2037/2000 tal-Parlament Ewropew u tal-Kunsill tad-29 ta’ Ġunju 2000 dwar Sustanzi li Jnaqqsu s-Saff ta’ l-Ożonu (1) u b’mod partikolari l-Artikolu 3(2)(ii) tiegħu,

Billi:

(1) L-Artikoli 3(2)(i)(d) u 4(2)(i)(d) tar-Regolament (KE) Nru. 2037/2000 jipprojbixxu l-produzzjoni, l-importazzjoni u t-tqegħid fis-suq ta' methyl bromide għall-użi kollha wara l-31 ta’ Diċembru 2004 ħlief, fost l-oħrajn (2), għall-użi kritiċi skond l-Artikolu 3(2)(ii) u l-kriterji stipulati fid-Deċiżjoni IX/6 tal-Partijiet fil-Protokoll ta’ Montreal, flimkien ma’ kwalunkwe kriterju ieħor relevanti maqbul bejn il-Partijiet. Eżenzjonijiet għall-użi kritiċi huma maħsuba biex ikunu derogi limitati ħalli jippermettu tul ta’ żmien qasir għall-adozzjoni ta’ alternattivi.

(2) Id-Deċiżjoni IX/6 tistipula li l-methyl bromide għandu jikkwalifika bħala “kritiku” biss jekk l-applikant jiddetermina li n-nuqqas ta' disponibbiltà ta' methyl bromide għal dak l-użu speċifiku jista’ jirriżulta fi tfixkil sinifikanti tas-suq; u tistipula wkoll li ma hemm l-ebda alternattiva jew sostitut teknikament u ekonomikament prattiku u disponibbli għall-utent li huwa aċċettabbli mill-aspetti ta' l-ambjent u tas-saħħa u li huwa adattat għall-uċuħ tar-raba' u għaċ-ċirkustanzi tad-deżinjazzjoni. Barra minn hekk, il-produzzjoni u l-konsum, jekk ikun hemm, ta' methyl bromide għall-użi kritiċi għandhom ikunu permessi biss jekk ikun ittieħed kull pass tekniku u ekonomiku possibbli sabiex l-użu kritiku ta' methyl bromide, u kull emissjoni assoċjata miegħu, jitnaqqsu. Applikant għandu wkoll juri li qiegħed isir sforz xieraq biex isiru l-evalwazzjoni, it-tmexxija fis-suq u l-ksib ta' approvazzjoni regolatorja nazzjonali ta' alternattivi u sostituti; u għandu juri wkoll li ġew implimentati programmi ta’ riċerka għall-iżvilupp u għall-użu ta’ alternattivi u sostituti.

(3) Il-Kummissjoni rċeviet sitt proposti għall-użi kritiċi tal-methyl bromide minn żewġ Stati Membri għal total ta' 245 146 kg, i.e. mill-Polonja (12 995 kg) u Spanja (232 151 kg).

(4) Il-Kummissjoni applikat il-kriterji li jinsabu fid-Deċiżjoni IX/6 u fl-Artikolu 3(2)(ii) tar-Regolament (KE) Nru 2037/2000 sabiex jiġi ddeterminat l-ammont ta' methyl bromide li huwa eliġibbli li jkun liċenzjat għall-użi kritiċi fl-2008. Il-Kummissjoni f’konsultazzjoni ma’ l-Istati Membri sabet li alternattivi adegwati kienu disponibbli fil-Komunità u kienu saru aktar prevalenti f'bosta mill-Partijiet fil-Protokoll ta’ Montreal fil-perjodu minn meta l-proposti ta’ l-użi kritiċi kienu ġew ikkumpilati mill-Istati Membri. Bħala riżultat, il-Kummissjoni ddeterminat li kwantità ta' 212 671 kg ta’ methyl bromide tista’ tintuża fl-2008 biex tissodisfa użi kritiċi f’kull Stat Membru li kien talab biex juża l-methyl bromide. Dan l-ammont huwa 1,1 % tal-konsum ta’ l-1991 tal-methyl bromide fil-Komunità Ewropea u jindika li aktar minn 98,9 % tal-methyl bromide ġie sostitwit b'alternattivi. Il-kategoriji ta' l-użu kritiku huma konformi ma' dawk imfissra fit-Tabella A tad-Deċiżjoni XIX/9 fid-Dsatax-il Laqgħa tal-Partijiet fil-Protokoll ta' Montreal (3).

(5) L-Artikolu 3(2)(ii) jistipula li l-Kummissjoni għandha tiddetermina wkoll liema utenti jistgħu japprofittaw mill-eżenzjoni ta' l-użu kritiku. Billi l-Artikolu 17(2) jistipula li l-Istati Membri għandhom jiddefinixxu r-rekwiżiti minimi ta’ kwalifika għall-persunal involut fl-applikazzjoni tal-methyl bromide, u billi l-fumigazzjoni hija l-uniku użu, il-Kummissjoni ddeterminat li l-fumigaturi tal-methyl bromide huma l-uniċi utenti proposti mill-Istati Membri u awtorizzati mill-Kummissjoni biex jużaw il-methyl bromide għall-użi kritiċi. Il-fumigaturi huma kkwalifikati biex japplikawh fis-sikurezza. L-Istati Membri implimentaw proċeduri biex jidentifikaw, fit-territorju tagħhom, fumigaturi li għandhom permess japplikaw il-methyl bromide għall-użi kritiċi.

(6) Id-Deċiżjoni IX/6 tistipula li l-produzzjoni u l-konsum tal-methyl bromide għall-użi kritiċi għandhom ikunu permessi biss jekk il-methyl bromide mhuwiex disponibbli minn ħażniet eżistenti ta' methyl bromide miġmugħ jew riċiklat. L-Artikolu 3(2)(ii) jistipula li l-produzzjoni u l-importazzjoni tal-methyl bromide għandhom ikunu permessi biss jekk m'hemm l-ebda methyl bromide riċiklat jew irreklamat disponibbli għand kwalunkwe waħda mill-Partijiet. Skond id-Deċiżjoni IX/6 u l-Artikolu 3(2)(ii), il-Kummissjoni ddeterminat li 6 296,744 kg ta’ ħażniet kienu disponibbli għall-użi kritiċi.

(7) L-Artikolu 4(2)(ii) jistipula li, soġġett għall-Artikolu 4(4), it-tqegħid fis-suq u l-użu tal-methyl bromide minn intrapriżi għajr il-produtturi jew l-importaturi għandhom ikunu pprojbiti wara l-31 ta' Diċembru 2005. L-Artikolu 4(4) jistipula li l-Artikolu 4(2) ma għandux japplika għat-tqegħid fis-suq u l-użu ta' sustanzi kkontrollati jekk dawn jintużaw biex jaqdu t-talbiet liċenzjati għall-użi kritiċi ta' dawk l-utenti identifikati kif stabbilit fl-Artikolu 3(2). Għalhekk, minbarra l-produtturi u l-importaturi, il-fumigaturi li huma rreġistrati mill-Kummissjoni fl-2008 jkunu awtorizzati jqiegħdu fis-suq il-methyl bromide, u jużawh għall-użi kritiċi, wara l-31 ta’ Diċembru 2007. Tipikament, fumigatur jitlob importatur kemm għall-importazzjoni u kemm għall-provvista tal-methyl bromide. Il-fumigaturi rreġistrati għall-użi kritiċi mill-Kummissjoni fl-2007 jkollhom il-permess jittrasferixxu ’l quddiem għall-2008 l-methyl bromide li jkun fadlilhom u li ma ntużax fl-2007 (minn hawn 'il quddiem “il-ħażniet”). Il-Kummissjoni Ewropea stabbiliet proċeduri ta’ liċenzjar sabiex tnaqqas dawn il-ħażniet ta’ methyl bromide qabel ma jiġi importat jew prodott aktar methyl bromide biex jaqdi t-talbiet liċenzjati għall-użi kritiċi fl-2008.

(8) Peress li l-użi kritiċi tal-methyl bromide japplikaw mill-1 ta' Jannar 2008, u bil-għan li jkun żgurat li kumpaniji u operaturi interessati jkunu jistgħu jibbenefikaw mis-sistema ta' liċenzjar, huwa xieraq li din id-Deċiżjoni preżenti għandha tapplika minn dik id-data.

(9) Il-miżuri provduti f’din id-Deċiżjoni huma skond l-opinjoni tal-Kumitat stabbilit bl-Artikolu 18 tar-Regolament (KE) Nru 2037/2000,

ADOTTAT DIN ID-DEĊIŻJONI:

Artikolu 1

Ir-Renju ta' Spanja u r-Repubblika tal-Polonja għandhom jitħallew jużaw total ta' 212 671 kg ta' methyl bromide għall-użi kritiċi mill-1 ta' Jannar sal-31 ta' Diċembru 2008 għall-kwantitajiet u l-kategoriji speċifiċi ta' l-użu kif deskritti fl-Annessi l-2.

Artikolu 2

Il-ħażniet iddikjarati bħala disponibbli għall-użi kritiċi mill-awtoritajiet kompetenti ta’ kull Stat Membru għandhom jitnaqqsu mill-ammont li jista’ jkun importat jew prodott sabiex jaqdi użi kritiċi f’dak l-Istat Membru.

Artikolu 3

Din id-Deċiżjoni għandha tapplika mill-1 ta’ Jannar 2008 u tiskadi fil-31 ta’ Diċembru 2008.

Artikolu 4

Din id-Deċiżjoni hija indirizzata lir-Renju ta' Spanja u lir-Repubblika tal-Polonja.

Magħmula fi Brussell, 25 ta’ Marzu 2008. Għall-Kummissjoni Stavros DIMAS Membru tal-Kummissjoni

(1) ĠU L 244, 29.9.2000, p. 1. Ir-Regolament kif emendat l-aħħar bid-Deċiżjoni tal-Kummissjoni 2007/540/KE (ĠU L 198, 31.7.2007, p. 35).

(2) Użi oħrajn huma għall-kwarantina u għal qabel ma ssir il-konsenja, bħala għalf u għall-użi fil-laboratorji u għal dawk analitiċi.

(3) UNEP/OzL.Pro.19/7. Report of the Nineteenth Meeting of the Parties to the Montreal Protocol on Substances that Deplete the Ozone Layer (Rapport tad-Dsatax-il Laqgħa tal-Partijiet fil-Protokoll ta' Montreal dwar is-Sustanzi li Jnaqqsu s-Saff ta' l-Ożonu) li saret bejn is-17 u l-21 ta' Settembru 2007 f'Montreal: http://ozone.unep.org/Meeting_Documents/mop/index.shtml

ANNESS I IR-RENJU TA’ SPANJA Kategoriji ta' l-użi kritiċi permessi Kg Frawli li jixxeblek (imkabbar f'altitudnijiet għoljin) 200 000 Fjur maqtugħ (riċerka biss) 25 Frott tal-frawli u Bżar (riċerka biss) 151 Total 200 176 Ħażniet ta’ methyl bromide disponibbli għall-użi kritiċi fl-Istat Membru = 6 288,12 kg